  Туспуктэм: vk.com (Балезинская районная библиотека) Майя Бывальцева Удмурт кыллэн нуналаз Балезино ёрос лыдӟиськонниын «Данъяса удмурт кылмес» урок ортчытӥзы. Ужрадэ 3 номеро школаысь 10-тӥ классын дышетскись пиналъёс но классэн кивалтӥсьсы Гульнара Тютина пыриськизы. Со сярысь ужъюртлэн «ВКонтакте» мерлыко вотэсысь бамаз ивортӥзы. Пиналъёслы праздниклэн кылдэмез сярысь тодӥзы, озьы ик маин висъясько уйпал но лымшор удмуртъёслэн дӥсьсы, вераськонзы. Со сяна, удмурт алфавитэн тодматскизы, выль кылъёс но веранкылъёс (фраза) дышетӥзы. Эшшо «Удмурт Кенеш» огазеяськонлэн ужамез сярысь тодӥзы. Дӥсьлэсь пӧртэмлыксэ татын ик, «Музейысь куно» адӟытонын, учкыны луиз. Дэремлы 100 арлэсь трос ни, сое Кӧснюк гуртысь Юлия Шмелёва вурем, али со Люкысь школа висъетын утиське. Нылъёс мыло-кыдо мертазы удмурт дӥсез но чеберъяськонъёсты. Ёрос лыдӟиськонни но «Удмурт Кенеш» огазеяськонлэн ёросысь ёзэтэз кичӧлтэмъя, Балезиноысь 11 номеро маршрутын быдэс нунал ӵоже «Удмурт автобус» ветлэ. Со йӧскалык пужыосын чеберъямын, мынӥсь-ветлӥсьёсты удмурт кылэн тодматэ, удмурт кырӟанъёсын шулдыртэ. Тегъёс: Балезино Удмуртия Удмурткыллэннуналэз пиналъёс лыдӟиськонни  